Gouel ar bleunioù

Ar Feria de las Flores (Gouel ar bleunioù) a vez lidet bep bloaz e miz Eost e Medellin (Kolombia). E benngaserien a embann eo un "unaniezh dic'hortoz etre an hengoun hag ar vodernelezh"https://colombia.travel/fr/medellin/la-fete-des-fleurs-de-medellin.

 Istor 
Ar gouel kentañ a oa bet lidet d'ar 1añ a viz Mae 1957, a-drugarez da Arturo Uribe Arango, dileuriad servij touristerezh ar gêr. Pemp devezh e padas ar gouel kentañ-se hag un dra vat e oa evit ar gêr a grogas gant un hengoun nevez. Brasaat a reas ar fest betek dont da vezañ ar gouel pouezusañ e kêr. Hiziv an deiz he deus ur vrud vras e Kolombia.

Abaoe 1968 e kendalc'h da vezañ dalc'het e miz Eost, dre ma'z eo miz koun dizalc'hiñ Antioquia (departamant Medellin) ha n'eo ket paouezet straedoù ar gêr da vezañ kinklet gant ur gwir vor a vleunioù hag a bep seurt livioù hag arouezioù.

Al lodenn bennañ eus gouel ar bleunioù a zo bet a-viskoazh an dibunadeg gant Silletas abaoe 1957. A-drugarez d’an hengoun e vez treuzdouget “silletas” stag ouzh kein ar silleteros. War ar silletas e vez kaset bleunioù gounezet e rannvroioù disheñvel eus Antioquia betek Medellín evit bezañ gwerzhet eno. Er baradeg gentañ e oa 40 silleta hag hiziv an deiz ez eus ouzhpenn 500.https://colombia.travel/es/ferias-y-fiestas/feria-de-las-flores 

 Silletas 
Ar gouel-se a oa bet disklêriet glad dizanvezel ar vro e 2010. Lakaet e vez war-wel ar sevenadur da-geñver dibunadeg ar silleteros, peizanted ar vro o tougen war o c'hein ar silletas, savadurioù koad kinklet gant bleunioù a bep seurt. Alies e oa ar savadur-se un arouez eus ar vuhez hag eus ar sevenadur a zouge anezhañ. Gwechall e veze implijet silletas evel un doare da gas produioù a bep seurt d’ar marc’had. Ur silleta bleunioù a c’hell pouezañ betek 60 kg.

 Obererezhioù 
Kalz obererezhioù all a vez kinniget e-pad Feria de las Flores, evel diskouezadegoù boued, sonadegoù gant arzourien vrudet eus ar vro hag eus an estrenvro. Dibunadeg otoioù kozh a leugn straedoù ar gêr gant kinkladurioù dibar. Miliadoù a douristed eus an diabarzh hag an diavaez a zeu eus meur a lec'h da welout an arvestoù-se, arouez identelezh departamant Antioquia.

 Pouezusted ar bleunioù er vro 
Evit diskoachañ muioc’h e-keñver gounid ar bleunioù er vro-se, moaien zo da weladenniñ daou spas naturel : 

 Liorzh Botánico Medellín, ma kaver dastumadoù a bed seurt. Unan anezho eo an orkideen, ur gwir arouez eus ar vro tra ma 'z eo bleunienn vroadel Kolombia.
 El Parque Arvi, e Santa Helena, hag a c'haller mont di adalek Medellín. Ur mirva natur eo gant gwenodennoù ma c'haller gwelet plant ha loened ar c'horn-bro.

 Daveennoù 

Rummad:Gouelioù Kolombia